CELEX: 32021R0584
Language: sk
Date: 2021-04-12 00:00:00
Title: Vykonávacie nariadenie Rady (EÚ) 2021/584 z 12. apríla 2021, ktorým sa vykonáva nariadenie (EÚ) č. 359/2011 o reštriktívnych opatreniach voči určitým osobám, subjektom a orgánom s ohľadom na situáciu v Iráne

12.4.2021   
               
               
                  SK
               
               
                  Úradný vestník Európskej únie
               
               
                  LI 124/1
               
            
         VYKONÁVACIE NARIADENIE RADY (EÚ) 2021/584
         z 12. apríla 2021,
         ktorým sa vykonáva nariadenie (EÚ) č. 359/2011 o reštriktívnych opatreniach voči určitým osobám, subjektom a orgánom s ohľadom na situáciu v Iráne
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 359/2011 z 12. apríla 2011 o reštriktívnych opatreniach voči určitým osobám, subjektom a orgánom s ohľadom na situáciu v Iráne (1), a najmä na jeho článok 12 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 12. apríla 2011 prijala nariadenie (EÚ) č. 359/2011.
                  
               
                     (2)
                  
                  
                     Vysoký predstaviteľ Únie pre zahraničné veci a bezpečnostnú politiku vydal 8. decembra 2019 vyhlásenie v mene Únie, v ktorom vyjadril poľutovanie nad rozsiahlym a neprimeraným použitím sily iránskymi bezpečnostnými silami, ktoré viedlo k vysokému počtu úmrtí a zranení počas reakcie na demonštrácie v novembri 2019. Vo vyhlásení sa tiež uviedlo, že Únia očakáva, že všetci páchatelia násilia budú braní na zodpovednosť, a iránske orgány boli vyzvané, aby zabezpečili transparentné a dôveryhodné vyšetrovanie s cieľom objasniť počet úmrtí a zatknutých osôb a zabezpečiť riadny proces pre všetky zadržiavané osoby. Okrem toho v reakcii na rozhodnutie Iránu prerušiť internetový prístup ku globálnym sieťam na viac ako týždeň a zabrániť komunikácii a voľnému toku informácií pre iránskych občanov sa vo vyhlásení zdôraznilo, že základné práva, ako je sloboda prejavu a zhromažďovania, sa musia vždy dodržiavať.
                  
               
                     (3)
                  
                  
                     V tejto súvislosti a v súlade so záväzkom Únie riešiť všetky problematické otázky týkajúce sa Iránu vrátane situácie v oblasti ľudských práv by sa do zoznamu fyzických a právnických osôb, subjektov a orgánov, na ktoré sa vzťahujú reštriktívne opatrenia, uvedeného v prílohe I k nariadeniu (EÚ) č. 359/2011 malo zaradiť osem osôb a tri subjekty.
                  
               
                     (4)
                  
                  
                     Príloha I k nariadeniu (EÚ) č. 359/2011 by sa preto mala zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Príloha I k nariadeniu (EÚ) č. 359/2011 sa mení tak, ako sa uvádza v prílohe k tomuto nariadeniu.
         
         
            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. apríla 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Ú. v. EÚ L 100, 14.4.2011, s. 1.
      
      
         
            PRÍLOHA
            Na zoznam fyzických a právnických osôb, subjektov a orgánov uvedený v prílohe I k nariadeniu (EÚ) č. 359/2011 sa dopĺňajú tieto osoby a subjekty:
            
                         
                     
                     
                        Osoby
                        
                           
                                        
                                    
                                    
                                       Meno
                                    
                                    
                                       Identifikačné údaje
                                    
                                    
                                       Dôvody
                                    
                                    
                                       Dátum zaradenia na zoznam
                                    
                                 
                                       „88.
                                    
                                    
                                       SOLEIMANI Gholamreza
                                    
                                    
                                       miesto nar.: Farsan (Irán)
                                       dátum nar.: 1343 (kalendár Hijri), 1964 alebo 1965 (gregoriánsky kalendár)
                                       štátna príslušnosť: iránska
                                       pohlavie: muž
                                       pozícia: vedúci organizácie Basídž Zboru islamských revolučných gárd (IRGC)
                                    
                                    
                                       Gholamreza Soleimani je vedúci organizácie Basídž. Organizácia Basídž použila smrtiacu silu na potlačenie protestov v Iráne v novembri 2019, čo v mnohých mestách v celej krajine spôsobilo smrť a zranenia neozbrojených demonštrantov a iných civilistov. Gholamreza Soleimani ako vedúci organizácie Basídž nesie zodpovednosť za násilné potláčanie protestov a vážne porušovanie ľudských práv v Iráne.
                                    
                                    
                                       12.4.2021
                                    
                                 
                                       89.
                                    
                                    
                                       SALAMI Hossein (alias SALAMI Hussain)
                                    
                                    
                                       miesto nar.: Vaneshan, Golpayegan (Irán)
                                       dátum nar.: 1339 (kalendár Hijri), 1960 alebo 1961 (gregoriánsky kalendár)
                                       štátna príslušnosť: iránska
                                       pohlavie: muž
                                       pozícia: hlavný veliteľ Zboru islamských revolučných gárd (IRGC)
                                       hodnosť: generálmajor
                                    
                                    
                                       Hossein Salami je od apríla 2019 hlavným veliteľom IRGC, ktorý zahŕňa milície Basídž, a členom Národnej bezpečnostnej rady. Regulárne sily IRGC a milície Basídž použili smrtiacu silu na potlačenie protestov v Iráne v novembri 2019, čo v mnohých mestách v celej krajine spôsobilo smrť a zranenia neozbrojených demonštrantov a iných civilistov. Hossein Salami sa ako člen Národnej bezpečnostnej rady zúčastnil na zasadnutiach, výsledkom ktorých bolo vydanie príkazov na použitie smrtiacej sily na potlačenie protestov v novembri 2019. Hossein Salami preto nesie zodpovednosť za závažné porušovanie ľudských práv v Iráne.
                                    
                                    
                                       12.4.2021
                                    
                                 
                                       90.
                                    
                                    
                                       KARAMI Hassan
                                    
                                    
                                       štátna príslušnosť: iránska
                                       pohlavie: muž
                                       pozícia: veliteľ špeciálnych jednotiek iránskych policajných síl
                                    
                                    
                                       Hassan Karami je veliteľom špeciálnych jednotiek iránskych policajných síl. Špeciálne jednotky použili smrtiacu silu na potlačenie protestov v Iráne v novembri 2019, čo v mnohých mestách v celej krajine spôsobilo smrť a zranenia neozbrojených demonštrantov a iných civilistov. Hassan Karami ako veliteľ špeciálnych jednotiek, ktoré spôsobili smrť a zranenia neozbrojených demonštrantov a iných civilistov, nesie zodpovednosť za závažné porušovanie ľudských práv v Iráne.
                                    
                                    
                                       12.4.2021
                                    
                                 
                                       91.
                                    
                                    
                                       PAKPOUR Mohammad (alias PAKPUR Mohammad)
                                    
                                    
                                       miesto nar.: Arak, Irán
                                       dátum nar.: 1340 (kalendár Hijri), 1961 (gregoriánsky kalendár)
                                       štátna príslušnosť: iránska
                                       pohlavie: muž
                                       pozícia: hlavný veliteľ pozemných síl Zboru islamských revolučných gárd (IRGC)
                                       hodnosť: brigádny generál
                                    
                                    
                                       Mohammad Pakpour je od marca 2010 hlavným veliteľom pozemných síl IRGC. Pozemné sily IRGC použili smrtiacu silu na potlačenie protestov v Iráne v novembri 2019, čo v mnohých mestách v celej krajine spôsobilo smrť a zranenia neozbrojených demonštrantov a iných civilistov. Ako hlavný veliteľ pozemných síl IRGC, ktoré použili smrtiacu silu proti neozbrojeným demonštrantom a iným civilistom, nesie Mohammad Pakpour zodpovednosť za závažné porušovanie ľudských práv v Iráne.
                                    
                                    
                                       12.4.2021
                                    
                                 
                                       92.
                                    
                                    
                                       ASHTARI Hossein
                                    
                                    
                                       miesto nar.: Isfahan (alias Esfahan, Ispahan)
                                       štátna príslušnosť: iránska
                                       pohlavie: muž
                                       pozícia: hlavný veliteľ iránskych policajných síl
                                    
                                    
                                       Hossein Ashtari je od marca 2015 hlavným veliteľom iránskych policajných síl a členom Národnej bezpečnostnej rady. Policajné sily zahŕňajú jednotky Emdad a špeciálne jednotky. Bežné policajné sily Iránu, jednotky Emdad a špeciálne jednotky použili smrtiacu silu na potlačenie protestov v Iráne v novembri 2019, čo v mnohých mestách v celej krajine spôsobilo smrť a zranenia neozbrojených demonštrantov a iných civilistov. Hossein Ashtari sa ako člen Národnej bezpečnostnej rady zúčastnil na zasadnutiach, výsledkom ktorých bolo vydanie príkazov na použitie smrtiacej sily na potlačenie protestov v novembri 2019. Hossein Ashtari preto nesie zodpovednosť za závažné porušovanie ľudských práv v Iráne.
                                    
                                    
                                       12.4.2021
                                    
                                 
                                       93.
                                    
                                    
                                       ZIAEI Gholamreza
                                    
                                    
                                       pohlavie: muž
                                       pozícia: bývalý riaditeľ väznice Evin; bývalý riaditeľ iných detenčných centier
                                    
                                    
                                       Gholamreza Ziaei bol riaditeľom väznice Evin v období od júla 2019 do júna 2020, v ktorej sa už aj tak prísne podmienky pre zadržiavané osoby počas jeho funkčného obdobia ešte viac zhoršili. Väzenkyniam sa odopieral telefonický kontakt s ich deťmi. Politickým väzňom sa odopierali týždenné návštevy príbuzných, ktoré boli povolené len každé dva mesiace. Počas protestov v roku 2009 bol Ziaei zodpovedný za detenčné centrum Kahrizak, kde zomrelo na následky mučenia najmenej päť zadržaných osôb, ktoré boli zatknuté v súvislosti s masovými pouličnými protestmi v Teheráne v roku 2009. Pred tým, čo sa stal Ziaei riaditeľom väznice Evin v Teheráne, bol v rokoch 2017 až 2019 riaditeľom väznice Radžáí Šahr v Karaj na západ od Teheránu, kde došlo k početným protestom politických väzňov proti zneužívaniu a neľudským životným podmienkam.
                                    
                                    
                                       12.4.2021
                                    
                                 
                                       94.
                                    
                                    
                                       SHAHVARPOUR Hassan
                                    
                                    
                                       miesto nar.: Safi Abad, južne od Dezfulu, Khuzestan (Irán)
                                       pohlavie: muž
                                       číslo cestovného pasu: 2001624001 (národné identifikačné číslo)
                                       pozícia: veliteľ Zboru islamských revolučných gárd (IRGC) pre zbor Valí Asr v provincii Khuzestan
                                       hodnosť: brigádny generál
                                    
                                    
                                       Ako veliteľ IRGC v Khuzestane od roku 2009 je Hassan Shahvarpour zodpovedný za velenie silám, ktoré použili guľomety proti demonštrantom a iným civilistom v meste Mahšahr počas protestov v novembri 2019. Pod jeho velením zabil IRGC 148 ľudí intenzívnou guľometnou paľbou z obrnených vozidiel, ktorými obkľúčili demonštrantov na úteku, ktorí sa skrývali v neďalekých močiaroch.
                                    
                                    
                                       12.4.2021
                                    
                                 
                                       95.
                                    
                                    
                                       VASEGHI Leyla (alias VASEQI Layla, VASEGHI Leila, VASEGHI Layla)
                                    
                                    
                                       miesto nar.: Sari, provincia Mazandaran (Irán)
                                       dátum nar.: 1352 (iránsky rok), 1972 alebo 1973 (západný kalendár)
                                       pohlavie: žena
                                       pozícia: guvernérka Shahr-e Qods a predsedníčka mestskej bezpečnostnej rady
                                    
                                    
                                       Ako guvernérka Shahr-e Qods a predsedníčka mestskej bezpečnostnej Rady od septembra 2019 Leyla Vaseghi nariadila polícii a iným ozbrojeným silám, aby počas protestov v novembri 2019 použili smrtiace prostriedky, čo spôsobilo úmrtie alebo zranenie neozbrojených demonštrantov a iných civilistov. Ako guvernérka Shahr-e Qods a predsedníčka mestskej bezpečnostnej rady Leyla Vaseghi nesie zodpovednosť za závažné porušovanie ľudských práv v Iráne.
                                    
                                    
                                       12.4.2021
                                    
                                 
                     
                  
                         
                     
                     
                        Subjekty
                        
                           
                                        
                                    
                                    
                                       Meno
                                    
                                    
                                       Identifikačné údaje
                                    
                                    
                                       Dôvody
                                    
                                    
                                       Dátum zaradenia na zoznam
                                    
                                 
                                       2.
                                    
                                    
                                       Väznica Evin
                                    
                                    
                                       Adresa: Tehran Province, Tehran, District 2, Dasht-e Behesht (Irán)
                                    
                                    
                                       Väznica Evin je detenčné centrum, v ktorom boli zadržiavaní politickí väzni a v ktorom v posledných rokoch a desaťročiach opakovane dochádzalo k závažnému porušovaniu ľudských práv vrátane mučenia. Vo väzení Evin boli a do istej miery stále sú zadržiavaní demonštranti z novembra 2019 ako politickí väzni. Väzňom vo väznici Evin sú odňaté základné procesné práva, a niekedy sú držaní v samoväzbe alebo v preplnených celách so zlými hygienickými podmienkami. Existujú podrobné správy o fyzickom a psychickom mučení. Zadržiavaným osobám sa odopiera kontakt s rodinou a právnikmi, ako aj primeraná zdravotná starostlivosť.
                                    
                                    
                                       12.4.2021
                                    
                                 
                                       3.
                                    
                                    
                                       Väznica Fashafouyeh (alias Greater Tehran Central Penitentiary, Hasanabad-e Qom Prison, Greater Tehran Prison)
                                    
                                    
                                       Adresa: Tehran Province, Hasanabad, Bijin Industrial Zone, Tehran, Qom Old Road (Irán)
                                       Tel. +98 21 5625 8050
                                    
                                    
                                       Väznica Fashafouyeh je detenčné centrum určené pôvodne na zadržanie páchateľov trestných činov súvisiacich s drogami. V poslednom čase sa v ňom zadržiavajú aj politickí väzni, ktorí sú v niektorých prípadoch nútení byť v celách s drogovo závislými osobami. Životné a hygienické podmienky sú veľmi zlé a chýbajú základné potreby, ako je čistá pitná voda. Počas protestov v novembri 2019 bolo vo väznici Fashafouyeh zadržiavaných niekoľko demonštrantov vrátane maloletých osôb. Podľa správ boli demonštranti z novembra 2019 vystavení vo väznici Fashafouyeh mučeniu a neľudskému zaobchádzaniu, napr. tým, že im boli úmyselne spôsobené zranenia vriacou vodou a odopieralo sa im lekárske ošetrenie. Podľa správy organizácie Amnesty International o zásahu proti protestom v novembri 2019 boli vo väznici Fashafouyeh zadržiavané spolu s dospelými 15-ročné deti. Troch demonštrantov z novembra 2019, ktorí sú v súčasnosti zadržiavaní vo väznici Fashafouyeh, odsúdil súd v Teheráne na trest smrti.
                                    
                                    
                                       12.4.2021
                                    
                                 
                                       4.
                                    
                                    
                                       Väznica Rajaee Shahr (alias Rajai Shahr Prison, Rajaishahr, Raja’i Shahr, Reja’i Shahr, Rajayi Shahr, Gorhardasht Prison, Gohar Dasht Prison)
                                    
                                    
                                       Adresa: Alborz Province, Karaj, Gohardasht, Moazzen Blvd (Irán)
                                       Tel. +98 26 3448 9826
                                    
                                    
                                       Väznica Rajaee Shahr je od islamskej revolúcie v roku 1979 známa odopieraním ľudských práv vrátane krutého fyzického a psychického mučenia politických väzňov a väzňov svedomia, ako aj hromadnými popravami bez spravodlivého súdneho procesu. Po protestoch v novembri 2019 boli vo väznici Rajaee Shahr vystavené krutému zaobchádzaniu stovky zadržaných osôb vrátane detí. Existujú dôveryhodné správy o mnohých prípadoch mučenia a iných foriem krutého trestu, a to aj v prípade maloletých osôb.
                                    
                                    
                                       12.4.2021